**Atbildes uz saņemtajiem jautājumiem** par

darbības programmas “Izaugsme un nodarbinātība”

4.2.2.specifiskā atbalsta mērķa “Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās” un 13.1.3.specifiskā atbalsta mērķa “Atveseļošanas pasākumi vides un reģionālās attīstības jomā” 13.1.3.1. pasākuma “Energoefektivitātes paaugstināšana pašvaldību infrastruktūrā ekonomiskās situācijas uzlabošanai” (turpmāk – SAM) piektās atlases kārtas

“Energoefektivitātes paaugstināšana pašvaldību infrastruktūrā ekonomiskās situācijas uzlabošanai” nosacījumiem

|  |
| --- |
| Saīsinājumi un apzīmējumi:**Atlases nolikums** – darbības programmas “Izaugsme un nodarbinātība” 4.2.2.specifiskā atbalsta mērķa “Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās” un 13.1.3.specifiskā atbalsta mērķa “Atveseļošanas pasākumi vides un reģionālās attīstības jomā” 13.1.3.1. pasākuma “Energoefektivitātes paaugstināšana pašvaldību infrastruktūrā ekonomiskās situācijas uzlabošanai” (turpmāk – SAM) piektās atlases kārtas “Energoefektivitātes paaugstināšana pašvaldību infrastruktūrā ekonomiskās situācijas uzlabošanai” [projektu iesniegumu atlases nolikums](https://atlase.cfla.gov.lv/lv/4-2-2-k-5);**ERAF** – Eiropas Reģionālās attīstības fonds;**CFLA** – Centrālā finanšu un līgumu aģentūra;**MK noteikumi** – [Ministru kabineta 2016.gada 8.marta noteikumi Nr.152](https://likumi.lv/ta/id/281111-darbibas-programmas-izaugsme-un-nodarbinatiba-4-2-2-nbspspecifiska-atbalsta-merka-atbilstosi-pasvaldibas-integretajam) “Darbības programmas “Izaugsme un nodarbinātība” 4.2.2. specifiskā atbalsta mērķa “Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās” un 13.1.3.specifiskā atbalsta mērķa “Atveseļošanas pasākumi vides un reģionālās attīstības jomā” 13.1.3.1. pasākuma “Energoefektivitātes paaugstināšana pašvaldību infrastruktūrā ekonomiskās situācijas uzlabošanai” īstenošanas noteikumi”;**SAM 4.2.2.(13.1.3.1.) 5.kārta** – darbības programmas “Izaugsme un nodarbinātība” 4.2.2.specifiskā atbalsta mērķa “Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās” un 13.1.3.specifiskā atbalsta mērķa “Atveseļošanas pasākumi vides un reģionālās attīstības jomā” 13.1.3.1. pasākuma “Energoefektivitātes paaugstināšana pašvaldību infrastruktūrā ekonomiskās situācijas uzlabošanai” piektā atlases kārta “Energoefektivitātes paaugstināšana pašvaldību infrastruktūrā ekonomiskās situācijas uzlabošanai”.**MK noteikumi Nr.222 –** [Ministru kabineta 2021.gada 8.aprīļa noteikumi Nr.222](https://likumi.lv/ta/id/322436-eku-energoefektivitates-aprekina-metodes-un-eku-energosertifikacijas-noteikumi) “Ēku energoefektivitātes aprēķina metodes un ēku energosertifikācijas noteikumi”. |

|  |  |
| --- | --- |
| Jautājums | Atbilde |
| Pašlaik strādājām pie objekta būvprojekta izstrādes.Infrastruktūra 92.84% pieder pašvaldībai un 7.16% - individuālam komersantam. Bez tam vēl tiek iznomāts 3.5% no platības. Lūdzu izskaidrot kāda veida tiks sadalītas izmaksas, ja mēs saņemsim finansējumu un vai vispār mēs varam pretendēt uz finansējumu? | Atbildot uz jautājumu par iespējām iesniegt projekta iesniegumu par ēku, kas ir gan pašvaldības, gan individuālā komersanta īpašumā, informējam, ka MK noteikumu:• 9.punkts nosaka, ka “specifiskā atbalsta mērķa grupa ir Latvijas Republikas pašvaldības”,• 29.punkts nosaka, ka “specifiskā atbalsta ietvaros ieguldījumus var veikt projekta iesniedzēja īpašumā un /vai publiskas personas īpašumā, ja īpašuma turējuma tiesības projekta iesniedzējs ir ieguvis uz termiņu, kas nav īsāks par pieciem gadiem no projekta noslēguma maksājuma veikšanas finansējuma saņēmējam”.Attiecībā uz īpašumtiesību termina skaidrojumu un tiesisko ietvaru, jānorāda, Civillikuma 1067.pantā minēts, ka “īpašuma tiesība, kas pieder uz vienu un to pašu nedalītu lietu vairākām personām nevis reālās, bet tikai domājamās daļās, tā ka sadalīts vienīgi tiesību saturs, ir kopīpašuma tiesība“. Ja lieta pieder vairākām personām tādā kārtā, ka katrai no tām ir sava noteikta reāla daļa, tad tas nav kopīpašums šā panta izpratnē. Šajā gadījumā katra daļa atzīstama par patstāvīgu veselu un par katra atsevišķa dalībnieka patstāvīgu īpašuma tiesības priekšmetu. Tādējādi, veicot MK noteikumu 29.punkta gramatisko un sistēmisko iztulkošanu kopsakarā ar 9.punktā minēto mērķi veikt ieguldījumus tieši pašvaldību ēkās, secināms, ka, lai saņemtu finansējumu energoefektivitātes projektu īstenošanā, projekta iesniedzēja – pašvaldības – īpašumā ir jābūt visai ēkai kopumā.  |
| No pilsētas domes uzzināju, ka jauno Attīstības plānu no 2021-2027.g., (kur ir ūdenssaimnniecības pasākumi un  AER) mūsu dome plāno apstiprināt 2021.g.novembrī. Ja nu gadījumā tas neizpildīsies, tad paliek spējā esošais plāns, tad projekta pasākumiem būtu jābūt tur? – (šobrīdējā plānā nav paredzētie AER pasākumi ūdenssaimniecībai). | Lai nodrošinātu SAM 4.2.2.(13.1.3.1.) 5.kārtā projekta idejas atbilstību pašvaldības attīstības programmai, **attiecīgajai projekta idejai pašvaldību attīstības programmas investīciju plānā jābūt atspoguļotai līdz brīdim, kad tiek iesniegts projekts** CFLA. Ja tas nebūs izdarīts, CFLA projektu iesniegumu vērtēšanas komisija lūgs veikt nepieciešamā darbības, lai plānotais projekts investīciju plānā tiktu iekļauts. Kritērijs tiks izpildīts, ja attiecīgā projekta ideja būs iekļauta uz to brīdi spēkā esošajā pašvaldības attīstības programmā. Līdz jaunizveidoto pašvaldību attīstības programmas apstiprināšanai spēkā ir iepriekšējo administratīvi teritoriālo vienību, kas šobrīd iekļaujas jaunā pašvaldībā, attīstības programmas un to investīciju plāni. Gadījumā, ja pašvaldības plānotā projekta ideja nav iekļauta arī attīstības programmā, kas apstiprināta pirms administratīvi teritoriālās reformas, tad šo programmu iespējams grozīt, tās investīciju plānā iekļaujot attiecīgo projekta ideju. Ja, veidojot kopīgo pašvaldības budžetu, tiek izstrādāts un apstiprināts apvienotais investīciju plāns, tad 13.1.3.1. pasākumā ir atbalstāmas arī iepriekšminētajā plānā iekļautās projekta idejas. Piemēru augstāk minētajam skaidrojumam var skatīt arī projektu iesniegumu atlases kritēriju piemērošanas metodikas (pieejama <https://atlase.cfla.gov.lv/lv/4-2-2-k-5>) kas ietverts attiecīgā 3.6. kritērija vērtējuma skaidrojuma (skat. 18. atsauci). |
| Vai konkrētajām aktivitātēm ir jābūt iekļautām pašvaldības attīstības plānā no 2014-2020.gadam vai plānā no 2021-2027.gadam? | Projekta iesniegumam vajadzēs atbilst projekta idejai, kas iekļauta spēkā esošajā pašvaldības vai novada attiecīgās teritoriālā iedalījuma vienības attīstības programmā (skat. arī atbildi uz iepriekšējo jautājumu). Attiecīgais projektu iesniegumu vērtēšanas kritērijs Nr.3.6. nenosaka attīstības programmas laika periodu. Vienlaikus jāņem vērā, ka SAM 4.2.2.(13.1.3.1.) 5.kārtas konkurss notiks līdz 2021.gada 15.decembrim un projektu īstenošana tiks uzsākta 2022. gadā. |
| Vērtēšanas specifiskajā kritērijā Nr.3.6. (Atlases nolikuma 4.pielikums) ir noteikts, ka projektam jābūt pamatotam attīstības programmā. Vai ar to ir domāts, ka jābūt iekļautam investīciju plānā vai kas cits? Jautāju tāpēc, ka  attīstības programma ir plašs dokuments, ar vairākām daļām, kuru saturu nosaka MK noteikumi un atbilstoši tiem detalizācija projektu līmenī ir iekļauta tieši investīciju plāna daļā. Vai ar projekta iekļaušanu investīciju plānā šī kritērija prasība tiek izpildīta? | Lai izpildītu vērtēšanas kritērija Nr.3.6. prasības, jābūt apstiprinātai projekta iesniedzēja pašvaldības (vai novada attiecīgās teritoriālā iedalījuma vienības) attīstības programmai, projektam ir jābūt pamatotam minētajā attīstības programmā un, kā minējāt, atspoguļotam investīciju plānā. Informācija tiks izvērtēta, izmantojot Valsts vienotā ģeotelpiskās informācijas portāla [www.geolatvija.lv](http://www.geolatvija.lv) sadaļā “Teritorijas attīstības plānošana” vai attiecīgās pašvaldības tīmekļa vietnē pieejamo informāciju. |
| Vai ir kāds maksimālais skaits, cik projektus var iesniegt 1 pašvaldība/ ūdenssaimniecības uzņēmums? | Atbilstoši MK noteikumu 22.2punktam vienas **pašvaldības** teritorijā (t.sk. tās kapitālsabiedrības) viena vai vairāku projektu **kopējais finansējums nedrīkstēs būt lielāks par 5 milj. EUR**. Taču **projektu skaitam ierobežojums netiek plānots**. |
| Esam izvērtējuši savus potenciālos objektus SAM 4.2.2.(13.1.3.1.) 5.kārtai, kurus gatavojam iesniegšanai, laika maz, bet darbojamies, vairāk skatāmies uz pašvaldības ēku energoefektivitāti saskaņā ar Attīstības programmu.Bet mūsu saimniecībā ir divi objekti - 2 katlu mājas, kuras nav pieslēgtas centralizētajai siltumapgādes sistēmai un kurinās vēl ar oglēm.Domājam par vienu projektu ar katlu mājām uz 5 kārtu /modernizēt esošo uz energoefektīvāku un 2 pārvest no fosilā  uz atjaunojamo kurināmo/. Lasu MK noteikumus un sāku šaubīties, vai pašvaldība varēs iesniegt projektus arī par katlu mājām, vai to varēs iesniegt tikai sabiedrisko pakalpojumu sniedzēji, tāpat kā ūdenssaimniecības sabiedrisko pakalpojumu sniedzēji?Atbilstoši MK noteikumu 41.3.apakšpunktā noteiktajam, atbalstāma ir tikai atjaunojamos energoresursus izmantojošu siltumenerģiju ražojošu iekārtu iegāde un uzstādīšana. Ņemot vērā minēto, projektu ietvaros atbalstāmo darbību un attiecināmo izmaksu, kā arī infrastruktūras risinājumu plānošanā saskaņā ar MK noteikumu 41.2.apakšpunktu ievēro to, ka netiek atbalstīta fosilos energoresursus izmantojošu siltumenerģiju ražojošu iekārtu iegāde un uzstādīšana.Pēc šī punkta izskatās, ka pāreja uz fosilo der, bet kā iesniedzējs var būt pašvaldība? | Vēršam uzmanību uz to, ka jautājumā iekļautais MK noteikumu grozījumu anotācijas citāts ir no I. sadaļas 2. punkta 3. apakšsadaļas “Paplašināts atbalstāmo darbību loks”, kurā runa ir konkrēti par ūdenssaimniecības tehnoloģisko procesu energoefektivitātes atbalsta nosacījumiem.  Nosacījumi attiecībā uz ēkām, kurās var tikt veikti ieguldījumi, un to īpašumtiesībām nav mainījušies un paliek tādi paši kā SAM 4.2.2. iepriekšējās atlases kārtās. To nosaka MK noteikumu 29.punkts:*29. Specifiskā atbalsta ietvaros ieguldījumus var veikt:**29.1. projekta iesniedzēja īpašumā;**29.2. publiskas personas īpašumā, ja īpašuma turējuma tiesības projekta iesniedzējs ir ieguvis uz termiņu, kas nav īsāks par pieciem gadiem no projekta noslēguma maksājuma veikšanas finansējuma saņēmējam.* Attiecīgi projektu par katlu mājas energoefektivitātes paaugstināšanu var iesniegt jebkurš MK noteikumu 23.5. apakšpunktā minētais projekta iesniedzējs.  Vienlaikus gan jāpievērš uzmanība un jāievēro 41.3. apakšpunkta izmaiņas, kurās iekļauti izvērstāki nosacījumi par projektos uzstādāmo AER izmantojošo iekārtu saražotās enerģijas izmantošanu: *41.3. atjaunojamos energoresursus izmantojošu enerģiju ražojošu iekārtu un viedo tehnoloģiju, kas nepieciešamas ēkas enerģijas patēriņa vadībai un paredzēta ēkas energosertifikātā, iegāde un uzstādīšana, ievērojot, ka:**41.3.1. vismaz 80 procenti no gadā saražotās enerģijas tiek izmantoti pašpatēriņam;**41.3.2. šo noteikumu 30.1. apakšpunktā paredzēto pakalpojumu sniedzējiem nepiemēro šo noteikumu 41.3.1. apakšpunktu un visa saražotā enerģija jāizmanto tikai ūdenssaimniecības, siltumapgādes sabiedrisko pakalpojumu un valsts vai pašvaldības apmaksāto veselības aprūpes pakalpojumu sniegšanai;**41.3.3. šo noteikumu 30.2. apakšpunktā noteiktajām kultūras un sporta jomas darbībām nepiemēro šo noteikumu 41.3. apakšpunktu;* Pieņemot, ka katlu māja nepieciešamam MK noteikumu 30.1.1. apakšpunktā minēto ūdenssaimniecības vai siltumapgādes sabiedrisko pakalpojumu sniegšanai, uz šādu projektu attiektos augstākminētais 41.3.2. apakšpunkts, t.i., projektā uzstādītās AER iekārtas saražoto enerģiju 100% apmērā jāizmanto attiecīgo sabiedrisko pakalpojumu sniegšanai. |
| Vērtēšanas kvalitātes kritērijā Nr.4.3. 0,2 punktus var iegūt, ja projektā ir iekļautas specifiskas darbības vienlīdzīgu iespēju un vides un informācijas piekļūstamības nodrošināšanai papildu būvnormatīvos noteiktajam. Vai pareizi saprotu, ka 0,2 punktus var iegūt, ja izpilda visus trīs nosacījumus - paredz gan specifiskas darbības vienlīdzīgu iespēju , gan vides, gan informācijas piekļūstamības nodrošināšanai? Kāds būtu specifisko darbību piemērs vienlīdzīgu iespēju nodrošināšanai ēkas siltināšanas projektā? Vai nodrošinot ēkā piekļuvi visiem iedzīvotājiem bez vecuma, dzimuma diskriminācijas tiek izpildīta vienlīdzīgu iespēju prasība?  Kāds būtu specifisko darbību piemērs informācijas piekļūstamības nodrošināšanai papildus būvnormatīvos noteiktajam? | Kritērija vērtēšanai izmanto: * Projekta iesnieguma 1.5.punktā „Projekta darbības un sasniedzamie rezultāti”, 3.1. punktā „Saskaņa ar horizontālo principu „Vienlīdzīgas iespējas” apraksts” un 3.2.punktā „Projektā plānotie horizontālā principa „Vienlīdzīgas iespējas” ieviešanai sasniedzamie rādītāji” norādīto informāciju;
* Labklājības ministrijas izstrādāto metodiku „Metodika horizontālā principa „Vienlīdzīgas iespējas” īstenošanas uzraudzībai 2014.-2020.” *(pieejams:* [*https://www.lm.gov.lv/lv/metodiskie-materiali*](https://www.lm.gov.lv/lv/metodiskie-materiali)).

 **Projekta ietekmes uz horizontālo principu „Vienlīdzīgas iespējas” koeficientam K3 tiek piešķirta vērtība 0,2**, ja projektā ir vienlaicīgi paredzētas šādas specifiskas darbības, kas veicina vienlīdzīgas iespējas un vides un informācijas piekļūstamību personām ar invaliditāti: * projektu vadībā un īstenošanā tiks virzīti pasākumi, kas veicina dzimumu līdztiesību un nodarbinātību cilvēkiem ar invaliditāti, ieviešot tādus personāla atlases nosacījumus un prakses, lai veicinātu mazāk pārstāvētā dzimuma (piemēram, tiks veicināta iespēja saskaņot darba un ģimenes dzīvi) un cilvēku ar invaliditāti (piemēram, piekļūstamu telpu un atbilstošu IT nodrošināšana) piesaistīšanu;
* projekta vadībā un īstenošanā sievietēm un vīriešiem tiks nodrošināta vienāda samaksa par vienādas vērtības darbu;
* projekta ietvaros tiks nodrošinātas personu ar invaliditāti intereses pārstāvošo nevalstisko organizāciju vides piekļūstamības ekspertu konsultācijas, tās paredzot projektēšanas un būvniecības procesā (attiecīgi pievienojot dokumentus, piem. protokolus u.c.);
* projektēšanas laikā un pirms objekta nodošanas ekspluatācijā publiskajām būvēm tiks veikts vides un informācijas piekļūstamības pašnovērtējums (Labklājības ministrijas vides un informācijas piekļūstamības pašnovērtējuma metodika pieejama šeit: <https://www.lm.gov.lv/lv/vides-pieejamibas-pasnovertejums-2020>);
* papildu būvnormatīvos noteiktajam projektā tiks īstenotas darbības, kas īpaši veicina vides un informācijas piekļūstamību personām ar kustību, redzes, dzirdes vai garīga rakstura traucējumiem, vecāka gadagājuma cilvēkiem un vecākiem ar bērniem (skatīt pret spēkā esošo būvnormatīvu).

 Papildus izmantojamā informācija par vides un informācijas piekļūstamību un vienlīdzīgām iespējām:* Labklājības ministrijas tīmekļa vietnē sadaļā “Horizontālais princips “Vienlīdzīgas iespējas”: <https://www.lm.gov.lv/lv/metodiskie-materiali>.
* Vides un informācijas piekļūstamības pašnovērtējums (pašnovērtējuma anketa pieejama šeit: <https://www.lm.gov.lv/lv/vides-pieejamibas-pasnovertejums-2020>);
* Vadlīnijas horizontālā principa atspoguļošanai Atveseļošanas un noturības mehānisma plānā (2021-2027) (pieejams šeit: <https://www.lm.gov.lv/lv/metodiskie-materiali>);
* Ieteikumi cilvēku ar redzes traucējumiem vides pieejamības standartu izstrādāšanai un ieviešanai Latvijā: <http://www.redzigaismu.lv/lat/vides-pieejamiba/ieteikumi-vides-pieejamibas-nodrosinasanai-redzes-invalidiem/>;
* Taktilie uzraksti: <http://www.redzigaismu.lv/files/Taktilie%20uzraksti.pdf>.
 |
| Vērtēšanas kritērijs Nr.4.4. – Projekta ietekme uz horizontālo principu „Ilgtspējīga attīstība”.Mums tiek plānots viens būvdarbu iepirkums, kurā būs 2.daļas:1.daļa – būvdarbi, kuri paredzēti energosertifikātā, kā pasākumi, kuri ieviešami, lai nodrošinātu ēkas energoefektivitāti;2.daļa – būvdarbi, kuri nepieciešami, lai telpas savestu kārtībā – kosmētika, inženierkomunikācijas,  t.sk. elektroinstalācijas pārbūve, kuram tiks piemērots zaļais iepirkums.Mūsu bažas un jautājums ir šāds:Ja zaļais iepirkums tiks piemērots elektroinstalācijas pārbūvei ēkā uz energoefektīvu apgaismoju, bet šis pasākums nebūs energoefektivitātes daļā /nav paredzēts energosertifikāta pasākumos/, bet daļā, kuru finansēs pašvaldība, bet abas daļas realizēsies vienā ēkā, tad 4.4.vērtēšanas kritērijs šim zaļajam iepirkumam varētu tikt attiecināts? | Apgaismojuma inženiersistēmu pārbūve, atjaunošana vai izveide pašvaldību infrastruktūras energoefektivitātes projektos ir atbalstāma un tās ir vienas no MK noteikumu 44.3. apakšpunktā noteiktajām attiecināmajā būvdarbu izmaksām – “*ēkas inženiersistēmu pārbūve, atjaunošana vai izveide, ja tā nepieciešama projekta rezultātu sasniegšanai vai nodrošina siltumenerģijas patēriņa samazinājumu, tai skaitā ventilācijas un apgaismojuma inženiersistēmu pārbūve, atjaunošana vai izveide*”. Taču uzmanība jāpievērš arī tam, ka šai darbībai jāveicina projektu rezultātu sasniegšana un atbilstoši MK noteikumu 41.1.-41.3. apakšpunktiem **visām energoefektivitāti paaugstinošajām darbībām jābūt iekļautām ēkas energosertifikātā**. Tas ir veids, kā projekta vērtēšanā iespējams pārliecināties, ka darbības tiešām ir vērstas uz plānotā rezultāta sasniegšanu.Spriežot pēc sniegtās informācijas, zaļo iepirkumu plānots piemērot tikai apgaismojuma inženiersistēmu būvdarbiem. Te jāņem vērā, ka, līdzīgi kā 4.2.2. SAM projektu iesniegumu1.-4.atlases kārtā, **papildu punkti/koeficients** šajā gadījumā netiktu piemērots. Šāda priekšrocība **tiek dota projektiem, kuri veic attiecīgas darbības ārpus esošā normatīvā regulējuma**. Savukārt zaļā obligātu iepirkuma principu piemērošanu iekštelpu apgaismojumam nosaka 2017.gada 20.jūnija Ministru kabineta noteikumi Nr.353 “*Prasības zaļajam publiskajam iepirkumam un to piemērošanas kārtība*” (skat. 1.pielikumu “*Preču un pakalpojumu grupas, kurām obligāti piemērojams zaļais publiskais iepirkums. (ZPI)*”). |
| Par kritērijiem – ja projekta pieteikums tiks veidots no vismaz 2 aktivitātēm, kur abas vērstas uz tehnoloģiskā procesa energoefektivitātes uzlabošanu, bet viena no tām būs vērsta uz elektroenerģijas patēriņa samazināšanu, bet otra uz AER izmantošanas palielināšanu, tad jautājums vai minimālie kritēriji (E un G) jāizpilda katrai aktivitātei atsevišķi vai arī tam jāizpildās visas aktivitātes kopā rēķinot? | Izvērtējot SAM 4.2.2.(13.1.3.1.) 5.kārtā projektu efektivitāti attiecībā pret ERAF ieguldījumu, netiek nodalītas atsevišķas projektu darbības, bet gan to kopumā sniegtais rezultāts. Tātad projekta efektivitātes aprēķina formulā minētais:* E jeb ieguldītais ERAF finansējums uz vienu ietaupīto primārās enerģijas kilovatstundu gadā ir aprēķināms, projektā plānoto ERAF finansējumu dalot ar kopējo projektā sasniedzamo ikgadējo primārās enerģijas ietaupījumu (*euro*/kWh gadā);
* G jeb ieguldītais ERAF finansējums uz vienu ietaupīto ogļskābās gāzes emisijas (CO2) ekvivalenta tonnu gadā ir aprēķināms, projektā plānoto ERAF finansējumu dalot ar kopējo projektā sasniedzamo ikgadējo CO2 ekvivalenta tonnu samazinājumu (*euro*/t CO2 ekv. gadā).
 |
| Izskatot projektu atbilstības kritērijus rodas jautājums, ja tiks sniegts projekts no pašvaldības puses (nevis sabiedrisko ūdenssaimniecības pakalpojumu sniedzējs), vai pieejamā ERAF aprēķināšanai ir jāorientējas tikai uz vienu ietaupīto enerģijas kilovatstundu gadā ēkā, lai tas nebūtu lielāks par 4 *euro*?Vai tomēr ir jābūt arī otram kritērijam: uz vienu ietaupīto ogļskābās gāzes emisijas ekvivalenta tonnu gadā nav lielāks par 15 848 *euro*? | Iesniedzot pašvaldības projektu iesniegumu, jānodrošina, lai plānotais ERAF finansējums uz vienu projektā plānoto ietaupīto primārās enerģijas kilovatstundu gadā nav lielāks par 4 *euro*. Attiecībā uz siltumnīcefekta gāzes (ogļskābās gāzes ekvivalentā) tonnas samazinājumu ēku energoefektivitātes paaugstināšanas projektos šāda ierobežojuma nav. Savukārt ūdenssaimniecības tehnoloģisko procesu energoefektivitātes paaugstināšanas (Ū/S energoefektivitātes) projektiem ieguldītais ERAF finansējums uz vienu samazināto siltumnīcefekta gāzes (ogļskābās gāzes ekvivalentā) tonnu gadā nedrīkst pārsniegt 15 848 *euro*. Minētie nosacījumi noteikti projektu iesniegumu izvērtēšanas kvalitātes kritērijos:* Nr.3.3. “*Ieguldītais Eiropas Reģionālās attīstības fonda finansējums uz vienu ietaupīto primārās enerģijas kilovatstundu gadā ēkās nav lielāks par 4* *euro*”, kurš nav attiecināms, ja projektā plānoti ieguldījumi atbilstoši MK noteikumu 15.5.2. apakšpunktam, t.i., plānots atbalsts pašvaldības sniegto ūdenssaimniecības pakalpojumu tehnoloģisko procesu energoefektivitātes paaugstināšanai;
* Nr.3.4. “*Ieguldītais Eiropas Reģionālās attīstības fonda finansējums uz vienu ietaupīto ogļskābās gāzes emisijas ekvivalenta tonnu gadā nav lielāks par 15 848 euro*” - nav attiecināms, ja projektā iekļautās darbības atbilst MK noteikumu 15.5.1. apakšpunktā plānotajiem ieguldījumiem, t.i., plānots atbalsts pašvaldības ēku energoefektivitātes paaugstināšanai.

Vienlaikus vēršam uzmanību uz to, ka, lai arī uz ēku energoefektivitātes projektiem attiecas viens no minētajiem kritērijiem, tomēr projekta efektivitātes koeficienta aprēķinā tiks ņemti vērā abi lielumi – ERAF ieguldījums gan attiecībā pret primārās enerģijas, gan attiecībā pret SEG samazinājumu. Tas nozīmē, ka jo mazāks būs ieguldījums uz vienu samazināto ogļskābās gāzes tonnas ekvivalentu, jo labāks projekta efektivitātes koeficients. Minētā koeficienta aprēķins ietverts projektu atlases kritēriju piemērošanas metodikas 4.1. kritērijā:**F** – plānotais kopējais ERAF finansējums (datu avots: Projekta iesnieguma 2.pielikums “Finansēšanas plāns”)**E** – plānotais ikgadējais primārās enerģijas samazinājums ēkās, kWh/gadā (*datu avots: atbilstoši  projekta iesnieguma pielikuma “Primārās enerģijas un siltumnīcefekta gāzu emisiju novērtējums” 4.izklājlapā (šūna G/I 6) norādītajam*) Nav attiecināms, ja projektā iekļautās darbības atbilst MK noteikumu 15.5.2. apakšpunktā plānotajiem ieguldījumiem (“E” netiek rēķināts, līdz ar to 4/(F/E)=0).**G** – plānotais ikgadējais siltumnīcefekta gāzu emisiju  samazinājums, ogļskābo gāzu ekvivalenta tonnas / gadā (*datu avots: atbilstoši projekta iesnieguma pielikuma “Primārās enerģijas un siltumnīcefekta gāzu emisiju novērtējums” 4.izklājlapā (šūna G/I 7)*). Projekta efektivitātes rādītāja daļa (  ) aprēķināma arī gadījumā, ja projektā iekļautās darbības atbilst MK noteikumu 15.5.1. apakšpunktā plānotajiem ieguldījumiem.**R** – atbilstoši plānotās atjaunojamos energoresursus (AER) izmantojošās enerģiju ražojošās iekārtas tehniskajiem parametriem piešķir rādītāju (*papildus datu avots: atbilstoši projekta iesnieguma pielikuma “Primārās enerģijas un siltumnīcefekta gāzu emisiju novērtējums” 4.izklājlapā (šūna J 66)*).  |
| Ja ēkai ir primārās enerģijas ietaupījums 144 874 kwh/gadā, teorētiski varam pretendēt uz ERAF 579 496,00 EUR apmērā? | Jā, 579 496,00 *euro* (144 874 kWh/gadā x 4 *euro* uz 1 kWh/gadā) ir maksimālais pieejamais ERAF finansējums projekta iesniegumā. Vienlaikus jāņem vērā, ka tas maksimālais ERAF ieguldījums uz vienu sasniedzamā rādītāja vienību. Pie zemāka ERAF ieguldījuma atbilstoši projekta efektivitātes koeficienta aprēķina formulai (skat. projektu iesniegumu izvērtēšanas 4.1. kvalitātes kritēriju) tiek nodrošināta lielāka projekta efektivitāte. |
| Vai var realizēt notekūdeņu attīrīšanas iekārtu atjaunošanu, ja finansējuma saņēmējs (ūdenssaimniecības pakalpojumu sniedzējs ) ir pašvaldība? | Var realizēt. Norādām, ka atbilstoši MK noteikumu 32.punktam finansējuma saņēmējs skaidri nodala sabiedrisko pakalpojumu no citiem darbību veidiem (un ar tiem saistītās finanšu plūsmas). Ienākumus, kas rodas, sniedzot sabiedriskos pakalpojumus, izmanto, lai segtu tikai tās izmaksas, kas saistītas ar projekta ietvaros attīstīto infrastruktūru sabiedrisko pakalpojumu sniegšanai.Ja sabiedrisko pakalpojumu sniedz pašvaldība, tiek pieņemts pārvaldes lēmums par sabiedrisko ūdenssaimniecības pakalpojumu sniegšanu. Pārvaldes lēmumam jāatbilst MK noteikumu 31.punktam.Kā arī darbībām, jābūt paredzētām uzņēmuma (pašvaldības) energoauditā, energopārvaldības sistēmā vai vides pārvaldības sistēmā atbilstoši MK noteikumu 41.3.1 apakšpunktam. |
| Apkures katlu nomaiņa – vai finansējums pieejams tikai katlu nomaiņu decentralizētās sistēmās (t.i. lokāla sistēma vienā ēkā) vai arī var mainīt katlus pašvaldības katlu mājā, kas apkalpo vairākas ēkas? | Atbilstoši MK noteikumu 41.2.apakšpunktā norādītajam, atbalstāma ir tikai lokālās vai autonomās siltumapgādes infrastruktūras pārbūve vai atjaunošana, kas paredzēta ēkas energosertifikātā. Centralizētas siltumapgādes sistēmas pārbūve vai atjaunošana nav atbalstāma SAM 4.2.2.(13.1.3.1.) 5.kārtas ietvaros.Izņēmums varētu būt tajā gadījumā, ja Jūsu minētā katlu māja apkalpo tikai kopēju ēku grupu, kur vairākas ēkas atrodas vienā adresē un tām ir kopīga enerģijas uzskaite (atbilstoši MK noteikumu 25.punktam). Tad projektu iesniedz par kopējo ēku grupu, tikai šajā ēku grupā ir jānodrošina valsts vai pašvaldības deleģēto funkciju veikšana vai tai jāatbilst MK noteikumu 30.punktam |
| Atlases nolikumā ir norādīts, ka Izmaksas ir attiecināmas no 2020. gada 1. februāra. Vai tas nozīmē, ka varam attiecināt izmaksas arī jau būvdarbu stadijā esošiem energoefektivitātes objektiem? | Jā, Jūs esat sapratuši pareizi. Galvenais, lai būvdarbi nebūtu jau pabeigti un nodoti ekspluatācijā |
| Ja uz projekta iesnieguma iesniegšanas brīdi ir gatavs energosertifikāts, bet nav veikta būvvaldes atzīme par projektēšanas nosacījumu izpildi būvatļaujā vai apliecinājuma kartē, vai paskaidrojuma rakstā (dokumentācija ir izstrādes/saskaņošanas stadijā), vai šis vērtēšanas kritērijs būs precizējams, vai izslēdzošs? | Atbilstoši atlases nolikuma 4.pielikumā “Projektu iesniegumu vērtēšanas kritēriju piemērošanas metodika” pie kritērija Nr.3.5. iekļautā skaidrojuma – kritērijs nav izslēdzošs un gadījumā, ja jūsu projekts pretendēs uz finansējuma saņemšanu, tajā tiks izvirzīts nosacījums nodrošināt būvvaldes atzīmi par projektēšanas nosacījumu izpildi. |
| Vai avanss, ko varam plānot naudas plūsmā no ERAF - būs 20% vai 30 % apmērā? | Atbilstoši MK noteikumu 39.punktam, pamatojoties uz finansējuma saņēmēja rakstisku avansa pieprasījumu, CFLA nodrošina avansa maksājumu nepārsniedzot 90% no projektam piešķirtā ERAF. Papildus jāņem vērā, ka par avansa izlietojumu jāatskaitās 6 mēnešu laikā pēc tā saņemšanas, tas nozīmē, ka Jums avanss jāiztērē 6 mēnešu laikā |
| Projekta apjomā plānojam uzstādīt divas saules elektrostacijas: (1) notekūdens attīrīšanas iekārtās L ielā un (2) ūdenssaimniecības ražotnē V ielā – sakiet lūdzu vai tas ir viens projekts un viens projekta pieteikums vai divi pieteikumi - katrai adresei atsevišķi. Stacijas identiskas tikai atšķirīgas jaudas | Atbalsts paredzēts gan ūdensapgādes pakalpojumu, gan kanalizācijas pakalpojumu ūdenssaimniecības tehnoloģisko procesu energoefektivitātes uzlabošanai. Par vienu ūdenssaimniecības pakalpojumu sistēmu pakalpojumu sniegšanas zonas robežās var iesniegt vienu projekta iesniegumu, kurā var iekļaut energoefektivitātes uzlabošanas pasākumus gan viena (ūdensapgāde vai kanalizācija), gan abu pakalpojumu veidu tehnoloģiskajos procesos. Ar vienu ūdenssaimniecības pakalpojuma sistēmu ir saprotams tehnoloģiski, ģeogrāfiski un fiziski nodalīts ārējo ūdensvada vai kanalizācijas tīklu un būvju kopums, kas nodrošina centralizētos ūdensapgādes un kanalizācijas pakalpojumus noteiktā pakalpojumu sniegšanas zonā. Ja Jūsu projekta ideja atbilst šiem nosacījumiem un abu stacijas nodrošina pakalpojumus vienas ūdenssaimniecības pakalpojumu sniegšanas zonas robežās, tad par abām stacijām iespējams iesniegt vienu kopīgu projektu |
| Ja vienā projektā varam iekļaut abas saules stacijas, tad kādas jānorāda projekta rezultāta (emisijas samazinājums un/vai saražotās enerģijas apjoms) skaitliskās vērtības – kopā par abām stacijām vai atsevišķi uz katru adresi | Projektā kā sasniedzamais rādītājs būs plānojams kā abu staciju kopā sasniegtais SEG samazinājums un saražotā papildjauda. Vienlaikus atbilstoši VARAM izstrādātajiem metodiskajiem norādījumiem siltumnīcefekta gāzu emisiju samazinājuma aprēķinam (pieejami <https://www.varam.gov.lv/lv/13131-pasakums-energoefektivitates-paaugstinasana-pasvaldibu-infrastruktura-ekonomiskas-situacijas-uzlabosanai>), kas jāņem vērā projektu izstrādē un ieviešanā, projekta iesnieguma veidlapā norādāmo plānoto ERAF finansējumu uz vienu ietaupīto ogļskābās gāzes emisijas ekvivalenta tonnu gadā aprēķina atsevišķi:* ūdensapgādes pakalpojumiem, ja projekta ietvaros plānotas darbības ūdensapgādes pakalpojumu sniegšanai nepieciešamo tehnoloģisko procesu energoefektivitātes uzlabošanai;
* kanalizācijas pakalpojumiem, ja projekta ietvaros plānotas darbības kanalizācijas pakalpojumu sniegšanai nepieciešamo tehnoloģisko procesu energoefektivitātes uzlabošanai;
* projekta ietvaros iekļautajai ūdenssaimniecības pakalpojumu sistēmai.
 |
| Projekta īstenošanas ilgums – lūdzu paskaidrot līdz kādam termiņam ir jāplāno projekts, ja saules elektrostacijas plānojam uzstādīt periodā no 2022. gada 2. ceturkšņa līdz 2023. gada 2. ceturksnim, bet saražotās saules enerģijas apjomus un CO2 ietaupījuma rezultāti parasti vērtējami gada griezumā – tātad līdz 2024. gada 2. ceturksnim. Kādā termiņā /līdz kādam datumam jāsasniedz projekta rādītāji? | Atbilstoši MK noteikumu 24.punktam projektu jāīsteno līdz 2023.gada 31.decembrim, tas nozīmē, ka līdz šim datumam ir jābūt pabeigtām projektā plānotajām darbībā un veiktiem visiem maksājumiem par veiktajiem darbiem. Projekta iesniegumā (1.6.1.apakšpunktā “Iznākuma rādītāji”) plānotie rādītāji - “Aprēķinātais siltumnīcefekta gāzu samazinājums gadā” un “No atjaunojamiem energoresursiem ražotā papildjauda”, jānorāda atbilstoši projekta iesnieguma pielikuma “Siltumnīcefekta gāzu emisiju novērtējums” 3.izklājlapā (izņemot rādītāju “Primārās enerģijas gada patēriņa samazinājums sabiedriskajās ēkās”, kuru sabiedrisko ūdenssaimniecības pakalpojumu sniedzējs, kas īsteno projektu atbilstoši MK noteikumu 43.3.1 apakšpunktam, nenorāda) norādītajam uz 2023.gadu. |
| Kad iespējams saņemt/veikt pēdējo maksājumu projektā? | Noslēguma Maksājuma pieprasījumu Finansējuma saņēmējs iesniedz 10 (desmit) darbdienu laikā pēc Vienošanās noteiktā Projekta darbību īstenošanas laika beigām vai pēc pēdējā Finansējuma saņēmēja veiktā maksājuma, ja maksājums veikts ne vēlāk kā 20 (divdesmit) darbdienu laikā pēc Vienošanās noteiktā Projekta darbību īstenošanas laika beigām un ne vēlāk kā 2023.gada 31.decembrī.Noslēguma Maksājuma pieprasījuma iesniegšanas gadījumā CFLA pārbauda iesniegto Maksājuma pieprasījumu, apstiprina attiecināmos izdevumus un veic maksājumu 60 (sešdesmit) darbdienu laikā no dienas, kad CFLA saņēmusi Noslēguma Maksājuma pieprasījumu. |
| Cik ilgi un kā būs jāatskaitās par saražotās elektrības apjomu un emisiju ietaupījumu? | Atbilstoši MK noteikumu 11.punktam par projekta iesnieguma 1.6.1.apakšpunktā “Iznākuma rādītāji” norādītajiem rādītājiem būs jāatskaitās vismaz 3 gadus pēc projekta pabeigšanas, taču projekta uzraudzība būs vismaz 5 gadus pēc projekta pabeigšanas |
| Vai projektā sasniedzamais rezultāts ir ar saules stacijas saražotā enerģija vai iegūtais emisiju samazinājums, vai abi būs sasniedzamie rezultāti/rādītāji | Jūsu gadījumā sasniedzamais rādītājs būs gan aprēķinātais siltumnīcefekta gāzu samazinājums gadā, gan no atjaunojamiem energoresursiem ražotā papildjauda. |
| Gatavojam iepirkuma dokumentus un ir jautājums – vai būs iespējams saņemt ERAF finansētu avansu un cik lielā apjomā, lai varam izstrādāt atbilstošu līguma noteikumus? | Atbilstoši MK noteikumu 39.punktam, pamatojoties uz finansējuma saņēmēja rakstisku avansa pieprasījumu, CFLA nodrošina avansa maksājumu nepārsniedzot 90% no projektam piešķirtā ERAF. Papildus jāņem vērā, ka par avansa izlietojumu jāatskaitās 6 mēnešu laikā pēc tā saņemšanas, tas nozīmē, ka Jums avanss jāiztērē 6 mēnešu laikā. |
| Divi mēneši ir salīdzinoši īss termiņš, lai nodrošinātu projekta dokumentāciju atbilstoši minētajam.Projekta gatavības koeficientam (K2) piešķir vērtību 0,5, ja visām projekta ietvaros plānotajām būvniecības darbībām ir veikta būvvaldes atzīme par projektēšanas nosacījumu izpildi būvatļaujā vai apliecinājuma kartē, vai paskaidrojuma rakstā, vai ir iesniegta būvvaldes izziņa, kas liecina, ka būvdarbiem būvatļauja, paskaidrojuma raksts vai apliecinājuma karte nav nepieciešama, **un** par visām būvniecības darbībām ir izsludināta iepirkuma procedūra.Sakiet, ja gadījumā mēs nepaspējam uz šo kārtu, kad ir plānotas nākamās un pēc pieredzes, šis 0,5 K2 cik lielā mērā mēdz ietekmētgala rezultātu? | Atbilstoši ES fondu SAM 4.2.2.(13.1.3.1.) 5.atlases kārtas projektu iesniegumu izvērtēšanas kvalitātes kritērija Nr.4.2. piemērošanas aprakstam (skat. [šeit](https://atlase.cfla.gov.lv/userfiles/files/4_pielikums_Kriteriju_piem_metodika_422_5k.doc)) šī kritērija izpilde paaugstina projekta efektivitātes koeficienta vērtību par 0,5. T.i., projekta iesniegums iegūst labāku vērtējumu, ja par visām projektā plānotajām darbībām jau ir izsludināts iepirkums. Vēršam uzmanību uz to, ka šī nav obligāti izpildāma prasība. Tās mērķis ir dod priekšroku augstākas gatavības projektiem, kurus varētu uzsākt ātrāk.Uz projekta iesniegšanas brīdī jābūt izstrādātam tehniskajam projektam (būvprojektam). Tas noteikts obligāti izpildāmajā specifiskajā atbilstības kritērijā Nr.3.4.:“3.4. Visām projekta ietvaros plānotajām būvniecības darbībām ir veikta būvvaldes atzīme par projektēšanas nosacījumu izpildi būvatļaujā vai apliecinājuma kartē, vai paskaidrojuma rakstā, vai ir iesniegta būvvaldes izziņa, kas liecina, ka būvdarbiem būvatļauja, paskaidrojuma raksts vai apliecinājuma karte nav nepieciešama.”Projektēšanas nosacījumus var izpildīt, ja ir izstrādāts būvprojekts. Savukārt būvprojekts nav nepieciešams, ja projektā plānota vienkāršotā atjaunošana. Tādā gadījumā nepieciešama kritērijā minētā apliecinājuma karte vai paskaidrojuma raksts, atkarībā no būves tipa. Trešā kritērijā minētā opcija ir pamatojoša dokumentācija, ka minētie dokumenti būvdarbiem nav vajadzīgi.Jauna pašvaldības infrastruktūras energoefektivitātes projektu atlases kārta 2014.-2020. gada ES fondu plānošanas periodā vairs nav plānota. |
| *Papildināts uz 11.11.2021.* |  |
| *(telefonsaruna)*Kapitālsabiedrība pieder 53% valstij un 47% pašvaldībai. Vai šāda kapitālsabiedrība, kas sniedz veselības pakalpojumus, var iesniegt projektu? | Var.Atbilstoši kritēriju piemērošanas metodikā 1.2.kritērija skaidrojumā noteiktajam, projekta iesniedzējs var būt kapitālsabiedrība, kurā valsts vai pašvaldības daļa pamatkapitālā atsevišķi vai kopsummā pārsniedz 50%, vai vairāku pašvaldību veidota kapitālsabiedrība, kurā pašvaldību daļa pamatkapitālā atsevišķi vai kopsummā pārsniedz 65%, vai publiski privātā kapitālsabiedrība, kurā kapitāla daļas vai balsstiesīgās akcijas pieder vismaz vienai pašvaldībai un kas veic pašvaldības deleģēto pārvaldes uzdevumu izpildi. |
| *(telefonsaruna)*Vai projektu var iesniegt par tirgus ēku? | Nevar.Projektu var iesniegt par infrastruktūru, kuru izmanto valsts vai pašvaldību pārvaldes funkciju un uzdevumu īstenošanai. |
| *(telefonsaruna)*Projektu plānots iesniegt par mūzikas skolu. Kas jānorāda projekta iesnieguma 7.sadaļā “Valsts atbalsta jautājumi”? | KP VIS attiecīgajā sadaļā jāizvēlas “Finansējuma saņēmējs nesaņem valsts atbalstu un nav valsts atbalsta, t.sk. *de minimis*, sniedzējs” |
| Jautājums, ja mēs izdomājam startēt projektu atlases konkursā un siltināt Policijas ēku (adrese 30) un Domes ēku (adrese 8), tad tas nozīmē, ka var iesniegt tikai par vienu no ēkām projektu? Vai arī ir jāsniedz 2 projekti par katru ēku atsevišķi? Vai arī var abas ēkas ielikt 1 projektā? | Ņemot vērā, ka ēkas atrodas dažādās adresēs un visdrīzāk tām ir atsevišķa enerģijas uzskaite, tad Jūs varat iesniegt 2 projektus, t.i. par katru ēku atsevišķs projekts |
| Atbilstoši Projektu iesniegumu atlases nolikumam,  pielikumā ir jāpievieno: *9.14 finansējuma pieejamību apliecinoši dokumenti :**………….**9.14.3. projekta iesniedzēja valdes lēmums par projekta īstenošanai nepieciešamā finansējuma nodrošināšanu no pašu līdzekļiem un, ja attiecināms, ar potenciālo finanšu resursu avotu izpēti saistītā dokumentācija (attiecināms, ja tiek izmantots pašu finansējums).*Vai varētu lūdzu nosaukt konkrētāk -  kas būtu domāts ar “ar potenciālo finanšu resursu avotu izpēti saistītā dokumentāciju”. Kādi dokumenti, finanšu aprēķini,  tiks uzskatīti par  pamatojošiem? | Ja projekta iesniedzējs (ūdenssaimniecības pakalpojumu sniedzējs) plāno iesniegt projektu un līdzfinansējumu plānots nodrošināt no saviem līdzekļiem, tad projektam jāpievieno:1. valdes lēmums par projekta īstenošanai nepieciešamā finansējuma nodrošināšanu no pašu līdzekļiem;

(un, ja iepriekšminētais lēmums nesatur izvērtējumu vai skaidrojumu par izpēti, ka uzņēmumam ir brīvi līdzekļi līdzfinansējuma nodrošināšanai, tad papildus jāpievieno)1. bilance un skaidrojums, par uzņēmuma aktīviem, no kuriem iespējams izsecināt ka uzņēmumam ir brīvi līdzekļi līdzfinansējuma nodrošināšanai.

Ja projekta iesniedzējs plāno līdzfinansējumu aizņemties, tad nepieciešams Eiropas Savienībā vai EEZ reģistrētas kredītiestādes lēmums par aizdevuma piešķiršanu **vai** aizdevuma līgums **vai** līdzvērtīga garantijas vēstule par projekta īstenošanai nepieciešamā finansējuma pieejamību (rezervēšanu) projekta īstenotāja bankas kontā **vai** kredītinstitūcijas izdota cita dokumenta kopija, kas apliecina, ka kredīts tiks piešķirts bez galvojuma. |
| Vai drīkstam iesniegt atlasei projektu, kurš ir atbalstīts VARAM atbilstoši 11.02.2021. MK noteikumiem Nr. 104 “Noteikumi par kritērijiem un kārtību, kādā tiek izvērtēti un izsniegti valsts aizdevumi pašvaldībām Covid-19 izraisītās krīzes seku mazināšanai un novēršanai” un tiek realizēts no šī aizdevuma līdzekļiem?  | Ņemot vērā, ka gan 4.2.2. SAM / 13.1.3.1. pasākuma (turpmāk – REACT-EU), gan valsts aizdevumu programmas gadījumā tiek atbalstīti pēc būtības tie paši ēku energosertifikātos ietvertie energoefektivitātes paaugstināšanas pasākumi, tad, lai novērstu dubultā finansējuma risku, aicinām nepieteikt vienu un to pašu ēku abās programmās, izņemot, ja tiek nodalīti divi atsevišķi projekti, nodrošinot pilnīgu darbību un izmaksu nošķiršanu, jo gan REACT-EU atbalsta, gan valsts aizdevuma programmu īstenošanas nosacījumi pieļauj investīciju papildinātību vienā un tajā pašā objektā. Tomēr aicinām rūpīgi izvērtēt, vai tas ir fiziski iespējams un pēc tam arī auditējams. Ja projekta vērtēšanā tiks konstatētas problēmas ar demarkācijas ievērošanu, projekts netiks atbalstīts. Tāpat nedrīkst pārklāties/dublēties arī abos projektos sasniedzamie rādītāji, t.i., proporcionāli abu avotu finansējumam un abos atsevišķajos projektos īstenotajām darbībām jānošķir vienā un otrā sasniegtais primārās enerģijas samazinājums un siltumnīcefekta gāzu ietaupījums.Vēršam uzmanību uz to, ka Ministru kabineta 2021. gada 11. februāra noteikumu Nr. 104 "*Noteikumi par kritērijiem un kārtību, kādā tiek izvērtēti un izsniegti valsts aizdevumi pašvaldībām Covid-19 izraisītās krīzes seku mazināšanai un novēršanai*" 2. punkts nosaka, ka “noteikumi tiek piemēroti šo noteikumu 3.1.1., 3.1.2., 3.1.3., 3.1.4., 3.1.5., 3.1.6., 3.1.7., 3.1.8., 3.1.9. un 3.1.10. apakšpunktā minēto mērķu sasniegšanai pašvaldību investīciju projektiem, kas nav Eiropas Savienības fondu un pārējās ārvalstu finanšu palīdzības līdzfinansētie projekti, bet šo noteikumu 3.1.11. apakšpunktā minētā mērķa sasniegšanai – arī plānotajiem Eiropas Savienības fondu palīdzības līdzfinansētajiem projektiem, no pārējās ārvalstu finanšu palīdzības līdzfinansētiem projektiem un no citiem finanšu līdzekļiem līdzfinansētiem projektiem”. Tai skaitā atbilstoši MK noteikumu Nr.104 3.1.1. apakšpunkta nosacījumiem atbalsts tiek piešķirts pašvaldības ēku energoefektivitātes pasākumiem.Pēc jautājuma satura spriežot, Jūsu projekts valsts aizdevumu programmā jau ir atbalstīts un ir īstenošanas stadijā. Līdz ar to, ja projekts jau minētajā aizdevumu programmā ir atbalstīts un pašvaldība ir jau saņēmusi un sākusi izmantot piešķirto Valsts kases aizdevumu, tad šādu projektu nevar iesniegt 4.2.2. SAM / 13.1.3.1. pasākumā. Ja projekts ir atbalstīts aizdevumu programmā, bet pašvaldība vēl nav saņēmusi/tērējusi aizdevumu, tad pastāv iespēja, ka pašvaldība atsakās no aizdevuma un, izvērtējot visus riskus, ar šo projektu startē 4.2.2. SAM / 13.1.3.1. pasākuma projektu konkursā, kurā tiks atbalstīti konkursam pieteiktie efektīvākie projektu iesniegumi. |
| Vai teritorijas apgaismojuma lampu nomaiņa ūdenssaimniecības pakalpojumu sniedzēja Ūdens sagatavošanas stacijas teritorijā pret energoefektīvākām būtu atbalstāma darbība atbilstoši MK noteikumu 41.3.1 2.apakšpunktā norādītajām darbībām? | Teritorijas apgaismojuma energoefektivitātes uzlabošana ūdenssaimniecības tehnoloģisko procesu energoefektivitātes paaugstināšanas projektos var būt atbalstāmā darbība, ja:* šī darbība iekļauta uzņēmuma energoauditā, energopārvaldības sistēmā vai vides pārvaldības sistēmā;
* ir nodrošināts pamatojums, ka šāds pasākums ir saistīts ar attiecīgā sabiedriskā pakalpojuma nodrošināšanu un tā energoefektivitātes paaugstināšanu (piemēram, ūdens sagatavošanas iekārtu teritorijā apgaismojumam patērētās elektroenerģijas saikne ar dzeramā ūdens apjoma nodrošināšanu pirms un pēc projekta).

Tāpat jānodrošina, ka šo darbību rezultātā tiek uzlabota tehnoloģisko procesu energoefektivitāte, samazināts enerģijas patēriņš un siltumnīcefekta gāzu emisiju apjoms (skat. [MK noteikumu](https://likumi.lv/ta/id/281111-darbibas-programmas-izaugsme-un-nodarbinatiba-4-2-2-specifiska-atbalsta-merka-atbilstosi-pasvaldibas-integretajam-attistibas) 41.3.1 2. apakšpunktu) un teritorijas apgaismojuma infrastruktūra atrodas projekta iesniedzēja īpašumā vai lietošanā, un infrastruktūra ir atsevišķi nodalīta no ēku elektroinstalācijām un to nav iespējams iekļaut konkrētas ēkas energoefektivitātes novērtējumā.Papildus norādām, ka atbilstoši MK noteikumu 15.5. apakšpunktam ēku un ūdenssaimniecības pakalpojumu tehnoloģisko procesu energoefektivitātes pasākumi ir nodalāmi atsevišķos projektos. Līdz ar to jāievēro princips, ka gadījumā, ja ūdenssaimniecības tehnoloģiskie procesu nodrošināšana tiek veikta plašā teritorijā, potenciāli ietverot arī pakalpojuma sniedzēja ēkas, tad pasākumi, kas varētu tikt iekļauti ēkas energosertifikātā (attiecas uz MK noteikumu 15.1.1. apakšpunktu), nedrīkst tikt iekļauti ūdenssaimniecības pakalpojumu tehnoloģisko procesu energoefektivitātes projektā (attiecas uz MK noteikumu 15.1.2. apakšpunktu). |
| Ūdenssaimniecības pakalpojumu sniedzējam ir noslēgts pakalpojuma līgums ar pašvaldību par ūdenssaimniecības pakalpojuma sniegšanu, kurš atbilst MK noteikumu 31.punkta prasībām izņemot 31.3., jo līgums noslēgts 26.02.2015. un ir spēkā līdz 25.02.2025. Ja līgums tiks pagarināts ar pašvaldību par 5 gadiem, t.i. līdz 25.02.2030., vai šāds līgums būtu atbilstošs 31.3.apakšpunkta prasībām?Papildus mūs arī interesē līguma termiņš ar pašvaldību (Par ūdenssaimniecības sabiedriskā pakalpojuma nodrošināšanu), jo šis jautājums netika atbildēts seminārā, kādā veidā rīkoties, pagarināt vai slēgt jaunu? | Atbilstoši Komisijas lēmuma [Nr.2012/21/ES](https://eur-lex.europa.eu/legal-content/LV/TXT/PDF/?uri=CELEX:32012D0021&qid=1636358559167&from=EN) 2.panta 2.punktam līguma termiņš nepārsniedz 10 gadus.Vienlaikus informējam, ka vienu un to pašu ūdenssaimniecības pakalpojuma (VTNP) sniedzēju var atkārtoti pilnvarot sniegt vienu un to pašu sabiedrisko pakalpojumu. Valsts vai pašvaldības iestāde noformē jaunu pilnvarojuma aktu pēc iepriekšējā izvērtēšanas (juridiski, ja ir valsts vai pašvaldības iestādes veikts izvērtējums, tas var būt arī iepriekšējā līguma pagarinājums, un tas nebūs MK noteikumu Nr.152 31.3.apakšpunkta pārkāpums).Papildus informatīvais materiāls –  <https://www.fm.gov.lv/lv/media/502/download>. Projekta iesniegumā jāsniedz informācija par projekta iesniedzēja turpmāko rīcību saistībā ar sabiedrisko pakalpojuma līgumu – vai tiks pagarināts esošais vai slēgts jauns līgums.Vispārīgi piemērojams princips, ka, kamēr jautājums nav pārskatīts attiecīgajā pašvaldībā un starp vispārējas tautsaimnieciskas nozīmes pakalpojuma pilnvarojuma uzlicēju un ūdenssaimniecības sabiedrisko pakalpojumu sniedzēju nav noslēgts jauns pakalpojumu līgums par ūdenssaimniecības sabiedrisko pakalpojumu sniegšanu, tikmēr pēc administratīvi teritoriālās reformas spēkā stāšanās no š.g. 1. jūlija turpina būt spēkā jau noslēgtie līgumi ūdenssaimniecības pakalpojumu nodrošināšanai. |
| Ja projekts tiek iesniegts bez būvatļaujas ar atzīmi par projektēšanas nosacījumu izpildi, vai tas automātiski tiek noraidīts vai tikai tiek apdraudēti K2 koeficienta punkti (0,5) par gatavību? | Ja projektu iesniedz bez atzīmes par projektēšanas nosacījumu izpildi, projekts atbilstoši Vērtēšanas kritērijam Nr.3.5. netiek noraidīts, bet, ja tas kvalificējas finansējuma saņemšanai, projektam tiek izvirzīts nosacījums, nodrošināt atbilstoši atzīmi par projektēšanas nosacījumu izpildi.Papildus vēršam uzmanību, ka koeficientā K2 papildus 0,5 punktus ir iespējams saņemt tikai gadījumā, ja par visiem projektā paredzētajiem darbiem **papildus** būvvaldes atzīmei par projektēšanas nosacījumu izpildi ir izsludināts būvdarbu iepirkums. |
| Vai gatavība tiek vērtēta strikti uz iesniegšanas brīdi vai arī vēlāk, kad no CFLA tiek uzdoti precizējoši jautājumi, mēs varēsim sniegt papildus informāciju, t.sk būvatļauju ar atzīmi par projektēšanas nosacījumu izpildi, un tomēr iegūt K2 koeficientu 0,5? | Atkārtoti vēršam izmanību, ka papildus 0,5 punktus koeficientā K2 var iegūt tikai, ja par visām būvniecības darbībām ir izsludināta iepirkuma procedūra. Ja tiek nodrošināta tikai būvatļauja ar projektēšanas nosacījumu izpildi, papildus 0,5 punkti koeficientā K2 netiks piešķirti.Tā kā projektu konkurss tiek rīkots atklātas projektu iesniegumu atlases veidā, tad projekta iesniegumu būs iespējams precizēt vienu reizi. Attiecīgi, lai projektu apstiprinātu atbalsta saņemšanai, ar šiem projekta precizējumiem būs jānovērš visi konstatētie trūkumi. Gatavības pakāpe tiks vērtēta uz projekta iesniegšanas brīdi un, ja projektā (piemēram, 2.2.punktā) tiks sniegta informācija, ka atbilstība tiks nodrošināta saprātīgā termiņā pēc atlases beigām, tad tas tiks ņemts vērā vērtēšanas laikā, pieņemot lēmumu par nosacījumu izpildes termiņu. |
| Labdien, plānojam iesniegts 4.2.2. (13.1.3.1.) Energoefektivitātes paaugstināšana pašvaldību infrastruktūrā ekonomiskās situācijas uzlabošanai, 5. kārtas atlasei, un ir radies jautājums saistībā ar vērtēšanas kritēriju, kas minēts 3.5 punktā (Visām projekta ietvaros plānotajām būvniecības darbībām ir veikta būvvaldes atzīme par projektēšanas nosacījumu izpildi būvatļaujā vai apliecinājuma kartē, vai paskaidrojuma rakstā, vai ir iesniegta būvvaldes izziņa, kas liecina, ka būvdarbiem būvatļauja, paskaidrojuma raksts vai apliecinājuma karte nav nepieciešama.) izpildi.Ņemot vērā, ka dzīve ieviesa korekcijas, jo bijām plānojuši projekta atlasei sniegt energoefektīvu iekārtu uzstādīšanu/nomaiņu, bet esam spiesti veikt šos pasākumus negaidot projekta noslēgumu, esam spiesti mainīt konceptu un esam jau veikuši priekšdarbus saules stacijas izbūvei ūdens sagatavošanas iekārtās, lai nodrošinātu pašpatēriņa elektroenerģijas ražošanu.Plānojam izsludināt iepirkumu apvienojot projektēšanu kopā ar būvdarbiem. Ņemot vērā šo apstākli uz atlasi līdz 15.12.2021 iesniedzot projektu, BIS sistēmā neparādīsies atzīme par projektēšanas nosacījumu izpildi, bet projektēšanas nosacījumu izpilde būtu līdz 15-03-2022 (vērtēšanas beigām).Lai taupītu laiku sev un citiem vēlamies noskaidrot vai šādā situācija ir pieļaujama iesniedzot projekta pieteikumu atlasei? | Jūs varat iesniegt projektu konkursam arī bez atzīmes par projektēšanas nosacījumu izpildes. Ja Jūsu projekts kvalificēsies finansējuma saņemšanai, Jums tiks izvirzīta prasība nodrošināt attiecīgu atzīmi uz dokumentācijas Vērtēšanas 3.5.kritērija nosacījumu izpildīšanai. Projekta iesniegumā (2.2.punktā) Jūs varat aprakstīt situāciju uz projekta iesniegšanas dienu saistībā ar tehniskās dokumentācijas apstiprināšanu būvvaldē, piemēram, ja uz projekta iesniegšanas brīdi, Jums tehniskā dokumentācija būs iesniegta būvvaldē, bet atzīmes par projektēšanas nosacījumiem vēl nav, norādiet prognozējamo atzīmes veikšanas termiņu. |
| Uz kādu atbalstu un kādās situācijās var pretendēt centralizētās siltumapgādes uzņēmumi (pašvaldības kapitālsabiedrības, vai sabiedrības, kur viens no akcionāriem ir pašvaldība), kuri ir sabiedrisko pakalpojumu sniedzēji un nodrošina siltumapgādes pakalpojumu konkrētā pašvaldības teritorijā? Vai katlumājas rekonstrukcija (iespējams līdz ar pašvaldības kādas ēkas energoefektivitātes veikšanu), kuras laikā tiek nomainīts neefektīvs vecais apkures katls uz jaunu šķeldas kurināmo katlu ir atbalstāma darbība (vai te akcentam būtu jābūt tieši uz katlumājas renovāciju (siltināšanu) vai galvenā darbība ir pieļaujama tieši katla nomaiņa? Situācijas piemērs: pie centrālās zonas ir pašvladības ēkas ar gada patēriņu 5000 MWh, kur siltums tik nogādāts no centrālās katlumājas vairākiem klientiem, arī iedzīvotajiem. Siltumapgādes sabiedriskā pakalpojuma sniedzējs 100% enerģijas realizē kā sabiedrisko pakalpojumu. Katlu mājā ir vairāki katli un tiek nomainīts viens no gāzes uz šķeldu vai granulu, kura saražotais apjoms gadā būs 4000-5000MWh un nosacīti atbildīs pašvaldības iestāžu (skola, bērnudārzs, baseins patēriņam). Paralēli šim projektam varbūt notiek arī bērnu dārza energoefektivitātes projekts, bet to pašvaldība veic pati, jo tas nav centralizētā siltumapgādes operatora pienākums. | Atlases ietvaros nav atbalstāmi pasākumi, kas saistīti ar centrālās apkures sistēmas pārbūvi vai atjaunošanu. Atbilstoši MK noteikumu 41.2.apakšpunktam atlases ietvaros ir atbalstāma lokālās vai autonomās siltumapgādes infrastruktūras pārbūve vai atjaunošana, kas paredzēta konkrētas ēkas energosertifikātā. Gadījumos, kad projektā ieguldījumi plānoti vairāk nekā vienā ēkā, t.i., ēku grupā, ir jāievēro MK noteikumu 25. punkts, kas nosaka, ka šīm ēkām jāatrodas vienā adresē un tām jābūt kopīgai enerģijas uzskaitei. Centralizētas siltumapgādes sistēmas pārbūve vai atjaunošana nav atbalstāma SAM 4.2.2.(13.1.3.1.) 5.kārtas ietvaros. |
| Vai, ja šis pats siltumapgādes uzņēmums veic šo ar šķeldas kurināmā katla uzstādīšanu, nevis vispārējā sava pakalpojuma nodrošināšanai (siltumapgāde kopējā tīklā), bet konkrētā nodalītā zonā - iestādē (piemēram skolā), lai nodrošinātu siltumapgādi ar šo konkrēto katlu tikai konkrētajai iestādei, vai šī darbība ir atbalstāma? Fiziski katlu māja var būt gan tajā pašā ēkā bet tikpat labi blakus un atbilstoši likumam tā ir autonomā siltumapgāde. Uzņēmums nodrošina apkuri, ēka varbūt arī piesakās uz siltināšanu utt.   | Ja siltumapgādes uzņēmums pakalpojumu sniedz autonomā tīklā (tikai, piemēram, skolai), tad šāda katla nomaiņa būtu atbalstāma, ja tas kā energoefektivitātes pasākums paredzēts šīs ēkas energosertifikātā.Ēkā veicamie energoefektivitātes pasākumi tiek pamatoti ar ēkas energosertifikāta pārskatu par ekonomiski pamatotiem energoefektivitāti uzlabojošiem pasākumiem, kuru īstenošanas izmaksas ir rentablas paredzamajā (plānotajā) kalpošanas laikā. Apsverot iespējas īstenot tikai atsevišķus pārskatā iekļautos pasākumus, īpaši jāņem vērā obligāti izpildāmie nosacījumi:* ieguldītais ERAF finansējums nedrīkst pārsniegt 4 EUR uz vienu ietaupīto primārās enerģijas kWh. Līdz ar to lielāks energoefektivitātes pasākumu kopums tiek veikts, jo lielāks ir to finansiālais pamatojums un projekta efektivitātes koeficients;
* projekta īstenošanas rezultātā ēkā jāsasniedz Latvijas būvnormatīva LBN 002-19 „Ēku norobežojošo konstrukciju siltumtehnika” minimālās energoefektivitātes prasības, kas var nebūt iespējams tikai ar atsevišķu pasākumu īstenošanu.

Lai nomainītu autonomās siltumapgādes apkures katlu, atbilstoši MK noteikumu 29.punktam infrastruktūrai jābūt projekta iesniedzēja īpašumā vai publiskas personas īpašumā, kura turējuma tiesības projekta iesniedzējs ir ieguvis uz termiņu, kas nav īsāks par pieciem gadiem no projekta noslēguma maksājuma veikšanas finansējuma saņēmējam. Līdz ar to skolai kā īpašumam, kurā tiek veikti ieguldījumi, jāatbilst iepriekš minētajām prasībām.Tāpat vēršam uzmanību, ka:* ēka, kurai tiek pārbūvēta vai atjaunota lokālā vai autonomā siltumapgādes infrastruktūra, kas ir paredzēta šīs ēkas energosertifikātā, atbilstoši MK noteikumu Nr.152 30.1punktam tiek izmantota valsts vai pašvaldību pārvaldes funkciju un uzdevumu īstenošanai vismaz 80% apjomā no kopējās gada jaudas (platības vai laika, vai finanšu) izteiksmē;
* AER izmantojoša enerģiju ražojošas iekārtas uzstādīšanas gadījumā (infrastruktūrā, kura atbilst iepriekšējam punktam) atilstoši MKN noteikumu 41.3. apakšpunktam ir nepieciešams nodrošināt, ka vismaz 80% no iekārtā gadā saražotās enerģijas tiek izmantota attiecīgās ēkas pašpatēriņam.
 |
| Kādi ir ūdenssaimniecības (centralizētās ūdensapgādes pakalpojumu sniedzēji) (pašvaldības kapitālsabiedrības, vai sabiedrības, kur viens no akcionāriem ir pašvaldība), iespējamie projekti, kas būtu  te atbalstāmi? Vai tā varētu būt sūkņu maiņa, elektrības patēriņa mazināšanai, vai kas cits, jo siltumenerģijas patēriņš šīm stacijām ir nenozīmīgs? | Ūdenssaimniecības sabiedrisko pakalpojumu tehnoloģisko procesu energoefektivitātes atbalsta pasākumiem jābūt ietvertiem uzņēmuma energosertifikātā, energopārvaldības sistēmā vai vides pārvaldības sistēmā un tie ir šādi (skat. MK noteikumu 41.3.1 apakšpunktu):* atjaunojamos energoresursus izmantojošu enerģiju ražojošu iekārtu iegāde un uzstādīšana;
* ūdenssaimniecības tehnoloģisko procesu iekārtu nomaiņa un inženierbūvju pārbūve, atjaunošana, nojaukšana vai ierīkošana (izņemot ūdensapgādes vai notekūdeņu sadales, pārvades vai savākšanas maģistrālo cauruļvadu atjaunošanu, pārbūvi vai ierīkošanu), ja šo darbību rezultātā tiek uzlabota tehnoloģisko procesu energoefektivitāte, samazināts enerģijas patēriņš un siltumnīcefekta gāzu emisiju apjoms;
* viedo tehnoloģiju uzstādīšana, kas uzlabo ūdenssaimniecības tehnoloģisko procesu energoefektivitāti un samazina enerģijas patēriņu un siltumnīcefekta gāzu emisiju apjomu.

Savukārt minēto pasākumu attiecināmās izmaksas ir (skat. MK noteikumu 44.3.1, 44.3.2, 44.3.3 apakšpunktu):* būvdarbu izmaksas, kas saistītas ar inženierbūvju atjaunošanu, pārbūvi, ierīkošanu vai nojaukšanu (izņemot ūdensapgādes vai notekūdeņu sadales, pārvades vai savākšanas maģistrālo cauruļvadu atjaunošanu, pārbūvi vai ierīkošanu), ja tās nepieciešamas projekta rezultātu sasniegšanai un finansējuma saņēmējs ir sabiedrisko ūdenssaimniecības pakalpojumu sniedzējs;
* izmaksas, kas saistītas ar ūdenssaimniecības sabiedrisko pakalpojumu sniegšanai nepieciešamo tehnoloģisko iekārtu iegādi, uzstādīšanu, ieregulēšanu un nolietoto iekārtu demontāžu, ja darbības nepieciešamas projekta rezultātu sasniegšanai un finansējuma saņēmējs ir sabiedrisko ūdenssaimniecības pakalpojumu sniedzējs;
* ūdenssaimniecības sabiedrisko pakalpojumu tehnoloģisko procesu energoefektivitāti paaugstinošu viedo tehnoloģiju iegādes, piegādes, uzstādīšanas, ieregulēšanas un programmatūru licences vai programmatūras lietošanas pakalpojuma iegādes vai nomas izmaksas, tai skaitā viedo tehnoloģiju darbības nodrošināšanai nepieciešamo mākoņservisu izmantošanas maksa.

Sabiedrisko ūdenssaimniecības pakalpojumu sniedzējiem kā galvenais/obligātais sasniedzamais rādītājs ir siltumnīcefekta gāzu emisiju samazinājums, taču pasākumiem ir arī jāsamazina enerģijas patēriņš. |
| Vai tiks attiecināti energosertifikātā paredzēto darbu veikšanai nepieciešamie papildus darbi, kuri arī ir darbu apjomos, piemēram, apauguma pie ēkas noņemšana?  | Tiek attiecināti arī būvdarbu tāmē iekļautie darbi, kas nepieciešami, piemēram, būvlaukuma sagatavošanai. Ja ēkas siltināšanai nepieciešams noņemt apaugumu, arī šie izdevumi būs attiecināmi. |
| Ja ir izstrādāta apliecinājuma karte (laika trūkuma dēļ) un būvniecības iepirkums tiek sludināts uz būvniecību un būvprojekta izstrādi (dzeltenā grāmata Fidik) vai tas ir iespējams un vai būvprojekta izstrāde ir arī attiecināmās izmaksas? | Būvprojekta izstrādes izmaksas būs attiecināmas, ja tā ir obligātā prasība Jūsu plānotajiem būvdarbiem.Ja par visiem energoefektivitātes darbiem jau ir izstrādāta tehniskā dokumentācija (apliecinājuma kartes ar būvvaldes atzīmi par projektēšanas nosacījumu izpildi), tad nav saprotams, kāpēc tiem pašiem darbiem papildus jāizstrādā būvprojekts?Par dokumentāciju un darbiem, kas nav noteikti normatīvajos aktos kā obligāta prasība, ES fondu finansējums netiek attiecināts. |
| Būvprojekta izstrādes izmaksas ir pie attiecināmajām izmaksām. Vai tam nepieciešama cenu izpēte? | Izmaksas ir attiecināmas, ja to noteikšanai ir ievērots attiecīgais normatīvais regulējums, t.i., PIL vai SPIL, vai [vadlīnijas sabiedrisko pakalpojumu sniedzējiem](https://www.iub.gov.lv/lv/iepirkumu-vadlinijas-sabiedrisko-pakalpojumu-sniedzejiem)). |
| *Papildināts uz 30.11.2021.* |  |
| Pieteikuma sagatavošana SPS ūdenssaimniecības sektora tehnoloģisko iekārtu nomaiņai BNAI bez būvdarbiem,  iekārtu nomaiņa notiek bez būvprojekta, lūdzu paskaidrot kāda informācija jāiesniedz projekta pieteikumā?  | Atbilstoši atlases nolikuma 9.8.punktam Jums pie projekta iesnieguma jāpievieno būvvaldes izziņa, kas liecina, ka būvdarbiem būvatļauja, paskaidrojuma raksts vai apliecinājuma karte nav nepieciešama (ja šī izziņa nav BIS), ja šī izziņa ir BIS, tad projekta iesnieguma 2.2.punktā sniedz attiecīgu informāciju, lai vērtētājs BIS varētu attiecīgo izziņu identificēt un atrast. |
| Vai un kā iekārtu nomaiņu sasaistīt ar pašvaldības attīstības programmu? | Atbilstoši vērtēšanas kritērijam Nr.3.6. Pašvaldībai, kuras teritorijā īsteno projektu, ir apstiprināta pašvaldības vai novada attiecīgās teritoriālā iedalījuma vienības attīstības programma, projekts ir pamatots attīstības programmā un atspoguļots investīciju plānā. Līdz ar to arī iekārtu nomaiņas projektam ir jābūt attiecīgās pašvaldības attīstības programmas investīciju plānā – tam jābūt identificējamam pēc nosaukuma, kā arī investīciju plānā norādītajam ERAF finansējumam un projekta sasniedzamajiem iznākuma rādītājiem būtu jāsakrīt ar projekta iesniegumā norādīto informāciju. |
| Vai šis projekts ir attiecināms uz mūsu kapitālsabiedrību.Esam 100% pilsētas kapitālsabiedrība, kura sniedz ilgstošus sociālās aprūpes un sociālās rehabilitācijas pakalpojumus pilngadīgām personām. | Atbilstoši MK noteikumu 23.5.punktam projekta iesniedzējs var būt pašvaldības kapitālsabiedrība, kas veic pašvaldības deleģēto pārvaldes uzdevumu, līdz ar to, ja Pašvaldības sabiedrība ar ierobežotu atbildību "Veselības un sociālās aprūpes centrs" kā pašvaldības kapitālsabiedrība veic pašvaldības deleģēto pārvaldes uzdevumu un tas tiek veikts infrastruktūrā par kuru plānots iesniegt projektu (piemēram, ēkā ir pansionāts), tad Jūs atbilstat projekta iesniedzēju lokam, kas varat iesniegt projektu. |
| Vai KP VIS kā pielikums ir jāpievieno būvprojekts (apliecinājuma karte), ja tas ir BIS? | Ja Jūsu būvprojekts par visām projektā paredzētajām darbībām ir BIS, tad atsevišķi to nav nepieciešams pievienot projekta iesniegumam KP VIS.Papildus projekta iesnieguma 2.2.punktā norādiet, kur atrodams būvprojekts un būvatļaujas numuru, lai būtu vieglāk būvprojektu BIS atrast. |
| Vai ir nepieciešams sākotnējais ietekmes uz vidi novērtējums saules elektrostacijai? Ja nav nepieciešams - kas var sagatavot pamatojumu par novērtējuma nepiemērošanu? Kāds cits dokuments nepieciešamas. ja nepieciešams, lai projekts atbilstu prasībām? | Attiecīgo dokumentu atbilstoši likumam “Par ietekmes uz vidi novērtējumu” un Ministru kabineta 2015.gada 27.janvāra noteikumiem Nr.30 “Kārtība, kādā Vides dienests izdod tehniskos noteikumus paredzētajai darbībai” vai Ministru kabineta 2015.gada 13.janvāra noteikumiem Nr.18 “Kārtība, kādā novērtē paredzētās darbības ietekmi uz vidi un akceptē paredzēto darbību” var sagatavot Valsts vides dienesta attiecīgā reģionālā vides pārvalde. |
| Vai projekta iesnieguma 3.pielikumā “Projekta budžeta kopsavilkums” 7.1. sadaļā jānorāda Būvprojekta izstrādes izmaksas un 7.2. sadaļā Autoruzraudzības izmaksas, ja tās tiek segtas no Projekta iesniedzēja līdzekļiem un netiks attiecinātas uz Projekta budžetu, t.i. netiks iesniegti arī dokumenti (līgums, rēķins, u.c.) CFLA par šiem izdevumiem? | Ja plānojat kādus ar energoefektivitātes pasākumiem saistītus darbus finansēt ārpus projekta, to Jūs varat darīt, attiecīgi projekta budžetā neiekļaujot šīs izmaksas un netiks prasīti dokumenti par šīm izmaksām. Vienīgais par ko CFLA pārliecināsies projekta īstenošanas laikā ir, ja atbilstoši normatīviem aktiem Jums būvdarbiem ir nepieciešams nodrošināt autoruzraudzību un/vai būvuzraudzību, Jūs to veicat.Papildus, lūgums projekta iesniegumā (piemēram, 2.2.punktā) sniegt informāciju par visiem ārpus projekta veicamiem ar energoefektivitāti saistītajiem darbiem un to finansēšanas avotu, lai novērstu risku, ka projekts netiks īstenots nepietiekama finansējuma dēļ. |
| Plānojam realizēt saules paneļu elektrostaciju būvniecību un šai darbībai būs izstrādāta Apliecinājuma karte (tātad būvdarbi). Vai saprotam pareizi, ka, tā kā šī darbība ir Būvdarbi, tad to atspoguļojam projekta iesnieguma 3.pielikumā “Projekta budžeta kopsavilkums” 7.5.2. sadaļā Būvdarbu izmaksas, kas saistītas ar būvdarbiem ūdenssaimniecības infrastruktūrā (Attiecināma tikai uz projektu, ja tajā plānotas šo noteikumu 41.3.1 apakšpunktā minētās darbības)? (mulsina tik norādījums attiecīgajā sadaļā, ka šeit jāietver izdevumi saskaņā ar MK noteikumu 44.3.1 apakšpunktu. (saules paneļu elektrostaciju izdevumi būtu atbilstoši MK noteikumu 44.4. apakšpunktam).Ja tomēr saules paneļu elektrostaciju būvniecības izmaksas ir jāparāda pie Materiāliem zem apakšpunkta 6.2.4. Atjaunojamos energoresursus izmantojošu enerģiju ražojošu avotu iegāde un uzstādīšana (MK noteikumu 44.4. apakšpunkts), tad vai lūdzu varat skaidrot ir piezīmi, ka izmaksu pozīcija nedrīkst pārsniegt 20% no Izmaksu pozīciju Nr.7.5. kopsummas, jo atlases dokumentos, metodikā šādu atsauci neatrodu, pie tam saules paneļu elektrostacijas būvniecībā materiālu izmaksas ir vismaz 70% no kopējām izmaksām.  | Izmaksas atbilstoši MK noteikumu 44.4.apakšpunktam, jānorāda projekta iesnieguma 3.pielikuma “Projekta budžeta kopsavilkums” izmaksu pozīcijā Nr.6.2.4.Norādām, ka projektu iesniegumu veidlapas aizpildīšanas metodikā iekļautā piezīme “Norādām, ka izmaksu pozīcija nedrīkst pārsniegt 20% no Izmaksu pozīciju Nr.7.5. kopsummas” ir nekorekta un neattiecas uz šo atlasi.Atvainojamies par mulsinošo piezīmi, tā tiks dzēsta tuvākajā laikā. |
| Vai projekta iesnieguma budžetā attiecināmajās izmaksās var iekļaut  arī izmaksas, kuras saistītas ar MK noteikumi 28.1 prasību izpildi  pēc projekta īstenošanas attiecībā uz apstrādātā notekūdens un elektroenerģijas skaitītāju uzstādīšanu? Notekūdeņu skaitītāju uzstādīšana nav lēts pasākums. | Norādām, ka šāds pasākums tiešā veidā nenodrošina projektā sasniedzamo siltumnīcefekta gāzu samazinājumu. Tādēļ šādas izmaksas kā atsevišķs pasākums projektā nav attiecināmas. Vienlaikus 28.1 punktā minētie skaitītāji var būt daļa no 41.3.1 apakšpunktā minēto darbību īstenošanas, paredzētas tehnoloģiskā procesa patēriņa mērīšanai un norādītas pasākuma kompleksa izmaksās. Līdz ar to, ja skaitītāju uzstādīšana kā pasākums/darbība ir iekļauta uzņēmuma energoauditā, energopārvaldības sistēmā vai vides pārvaldības sistēmā un bez šī pasākuma nav iespējams sasniegt plānotos rezultātus, tad šādu skaitītāju uzstādīšanas izmaksas būtu attiecināmas, toties, ja skaitītāju uzstādīšana nav iekļauta uzņēmuma energoauditā, energopārvaldības sistēmā vai vides pārvaldības sistēmā, vai arī bez to uzstādīšanas var sasniegt plānotos rezultātus, tad izmaksas nav attiecināmas no projekta līdzekļiem.Vienlaikus norādām, ka veicot darbības atbilstoši MK noteikumu 41.3.1 punktam, jāuzlabo tehnoloģisko procesu energoefektivitāte, jānodrošina enerģijas patēriņa un situmnīcefekta gāzu emisiju apjoma samazinājums. |
| Par projekta budžeta kopsavilkumu (projekta iesnieguma 3.pielikums), izskatot projekta iesnieguma aizpildīšanas metodiku, ir jautājumi:2.1. Kods 6.2.4. – saskaņā ar metodiku un MK noteikumu. 44.4.  punktu, jānorāda atjaunojamos energoresursus izmantojošu enerģiju ražojošu avotu iegādes un uzstādīšanas izmaksas. Vai 6.2.4. kodā jānorāda tikai plānotās saules paneļu elektrostacija iegādes izmaksas (tāmēs lieto-būvizstrādājumi) un 7.5.2. kodā būvdarbu izmaksas? Mūsu gadījumā, lai uzstādītu saules paneļu elektrostaciju, jāveic būvdarbi. | Atbilstoši MK noteikumu 41.3.11.punktam ir atbalstāma atjaunojamos energoresursus izmantojošu enerģiju ražojošu iekārtu iegāde un uzstādīšana, ja visa saražotā enerģija tiek izmantota tikai ūdenssaimniecības sabiedrisko pakalpojumu sniegšanu.Ja šādu iekārtu iegāde un uzstādīšana ir saistīta ar būvdarbiem, tad visas izmaksas ir jāiekļauj izmaksu pozīcijā Nr.7.5.2., kā arī attiecīgi būvprojektā izmaksas izmaksu pozīcijā Nr.7.1.1., autoruzraudzības izmaksas izmaksu pozīcijā Nr.7.2., būvuzraudzības izmaksas izmaksu pozīcijā Nr.7.3. (ievērojot MK noteikumu 44.5.punktā noteikto ierobežojumu). |
| Projekta īstenošanai plānots pašu finansējums.  Kādi konkrēti dokumenti valdes lēmumam par projekta īstenošanai nepieciešamā finansējuma nodrošināšanu no pašu līdzekļiem vēl jāpievieno? | Ja projekta iesniedzējs (ūdenssaimniecības pakalpojumu sniedzējs) plāno iesniegt projektu un līdzfinansējumu plānots nodrošināt no saviem līdzekļiem, tad projektam jāpievieno:1. valdes lēmums par projekta īstenošanai nepieciešamā finansējuma nodrošināšanu no pašu līdzekļiem;

(un, ja iepriekšminētais lēmums nesatur izvērtējumu vai skaidrojumu par izpēti, ka uzņēmumam ir brīvi līdzekļi līdzfinansējuma nodrošināšanai, tad papildus jāpievieno)2) bilance un skaidrojums, par uzņēmuma aktīviem, no kuriem iespējams izsecināt ka uzņēmumam ir brīvi līdzekļi līdzfinansējuma nodrošināšanai.Ja projekta iesniedzējs plāno līdzfinansējumu aizņemties, tad nepieciešams Eiropas Savienībā vai EEZ reģistrētas kredītiestādes lēmums par aizdevuma piešķiršanu vai aizdevuma līgums vai līdzvērtīga garantijas vēstule par projekta īstenošanai nepieciešamā finansējuma pieejamību (rezervēšanu) projekta īstenotāja bankas kontā vai kredītinstitūcijas izdota cita dokumenta kopija, kas apliecina, ka kredīts tiks piešķirts bez galvojuma. |
| Vai projekta iesnieguma 2.5. punktā jānorāda informācija par citiem īstenotajiem un īstenojamiem ES KF specifisko atbalsta mērķu  projektiem? Šiem projektiem nav saistības un papildinātības saistībā ar izsludināto projekta specifisko atbalsta mērķi. | Projekta iesnieguma 2.5.punktā jānorāda visi ES fondu projekti, kas īstenoti konkrētajā infrastruktūrā, lai varētu pārliecināties, ka iepriekš veiktie ieguldījumi no ES fondiem vai citām programmām, nepārklājas ar investīcijām, kas plānotas SAM 4.2.2. (13.1.3.1.) 5.kārtas ietvaros.Ja iepriekš infrastruktūrā nav veikti ieguldījumi no citām programmām vai ES fondiem, tad attiecīga informācija jāiekļauj projekta iesnieguma 1.3.punktā, līdz ar to projekta iesnieguma 2.5.punkts var palikt neaizpildīts. |
| Lūdzu palīdzību aprēķināt pieejamo ERAF finansējumu saskaņā ar projekta pieteikuma vērtēšanas kritēriju " 3.3. Ieguldītais Eiropas Reģionālās attīstības fonda finansējums uz vienu ietaupīto primārās enerģijas kilovatstundu gadā ēkās nav lielāks par 4 *euro*."Kurš cipars energosertifikātā ir "ietaupītā primārās enerģijas kilovatstunda gadā ēkā"? | Enerģijas ietaupījums = (309.08 – 246.21) x 8981,90 m2 (aprēķina/references platība) = **564 692,05** kWh gadāCO2 = 471.75 – 383.65 = 88.1 tCO2Papildus komentāri no mūsu energoauditoriem:1. esošā situācija ir pēc MK noteikumu Nr.222, bet nav plānotās situācijas novērtējums un nav pārbaudāms vai plānotie sasniedzamie rādītāji ir korekti;
2. šobrīd neatbilst LBN 002-19 „Ēku norobežojošo konstrukciju siltumtehnika” – 90 kWh/m2 gadā, nepieciešams pamatojums:

. |
| Vai darbības programmas “Izaugsme un nodarbinātība” 4.2.2.specifiskā atbalsta mērķa “Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās” un 13.1.3.specifiskā atbalsta mērķa “Atveseļošanas pasākumi vides un reģionālās attīstības jomā” 13.1.3.1. pasākuma “Energoefektivitātes paaugstināšana pašvaldību infrastruktūrā ekonomiskās situācijas uzlabošanai” piektās atlases kārtas “Energoefektivitātes paaugstināšana pašvaldību infrastruktūrā ekonomiskās situācijas uzlabošanai” ietvaros uz Eiropas Reģionālās attīstības fonda finansējuma atbalstu pretendēt var projekta ideja, kur, ņemot vērā, ka ieguldījumus plānots veikt vietējas nozīmes arhitektūra piemineklī (vēsturisko koka logu un durvju nomaiņa) plānotā sasniedzamā URMvērtība logiem ir 1,3 nevis 1,1 kā to nosaka  Ministru kabineta 25.06.2019. noteikumi Nr. 280 “Noteikumi par Latvijas būvnormatīvu LBN 002-19 “Ēku norobežojošo konstrukciju siltumtehnika”.Būvprojekts izstrādāts pamatojoties uz Ēku Energoefektivitātes likuma 3.panta otrajā daļā 2. apakšpunktā noteikto izņēmumu, ka likuma prasības nepiemēro ēkām, kuras ir kultūras pieminekļi vai kurās atrodas kultūras pieminekļi, kā arī kultūras pieminekļu teritorijās esošām ēkām, ja likuma prasību izpilde apdraud šo kultūras pieminekļu saglabāšanu vai pazemina to kultūrvēsturisko vērtību. Būvprojekts ir saskaņots Nacionālā kultūras mantojuma pārvaldē. | LBN 002-19 “Ēku norobežojošo konstrukciju siltumtehnika” ir noteiktas atkāpes, kuros gadījumos nav obligāti izpildīt norobežojošo konstrukciju prasības, t.i., “5. Būvnormatīvu nepiemēro ēkām, kas minētas Ēku energoefektivitātes likuma 3. panta otrās daļas 2. punktā”, kā arī LBN 002-19 noteiktos energoefektivitātes rādītāju prasības apkurei.Ēku energoefektivitātes likums: “3.2.2. Šā likuma prasības nepiemēro ēkām: kuras ir kultūras pieminekļi vai kurās atrodas kultūras pieminekļi, kā arī kultūras pieminekļu teritorijās esošām ēkām, ja likuma prasību izpilde apdraud šo kultūras pieminekļu saglabāšanu vai pazemina to kultūrvēsturisko vērtību;”Neredzam iemeslu, lai Jūsu gadījumā nepieļautu atkāpi logiem no 1.1 uz 1.3, ja to ir saskaņojusi Nacionālā kultūras mantojuma pārvalde (NKMP), un šai ēkai ir jābūt iekļautai kultūras mantojuma sarakstā, papildus norādām, ka ar projekta iesniegumu jāiesniedz dokuments, kas to apliecina.Lai pārliecinātos par projektu iesniegumu vērtēšanas vienotā kritērija 1.10. izpildi, papildus nepieciešams projekta iesniegumam pievienot:* informāciju, kas apliecina šī kritērija piemērošanas apraksta 4.punkta e) apakšpunktā minētās prasības izpildi, piemēram, vēlams atzinums no NKMP vai citas kompetentas iestādes, ka apliecina faktu, ka LBN izpilde apdraud pieminekļa saglabāšanu vai pazemina to kultūrvēsturisko vērtību;
* būvspeciālista skaidrojums par alternatīvajiem tehniskajiem risinājumiem vai atkāpes pamatojums atbilstoši Būvniecības likuma 9.1 panta devītās daļas prasībām, iekļaujot informāciju par to, vai atkāpes piemērošanas negatīvo efektu iespējams kompensēt ar uzlabotiem citiem pasākumiem, kā rezultātā kopumā ēka apkures energoefektivitātes novērtējuma prasības sasniedz.
 |
| Novada pašvaldības PII nodota ekspluatācijā 22.09.2021. Elektrības rēķini tiek maksāti no š.g. jūlijā mēneša. *Vai šādā objektā ir attiecināma saules paneļu iegādāšanās un uzstādīšana?* Tas paredzēts energosertifikātā un būvprojektā, bet finansiālu apsvērumu dēļ būvniecības laikā netika veikts.  | SAM 4.2.2.(13.1.3.1.) 5.kārta fokusēta uz primārās enerģijas patēriņa un siltumnīcefekta gāzu emisiju apjoma mazināšanu. Tāpēc šajos projektos nav atbalstāmi projekti, kas radītu pretēju efektu, t.sk. atbalsts netiek sniegts projektiem, kas paredz ieguldījumus ilgi neapkurinātas ēkas (ilgstošu laiku nav patērējušas enerģiju un nav radījušas ogļskābo gāzu izmešus, t.i., ēkas bijušas “klimatneitrālas”). Lai noteiktu, vai periodiski apkurināta ēka kvalificējas SAM 4.2.2.(13.1.3.1.) 5.kārtas atbalstam, tai jāatbilst vienam no šādiem kritērijiem:1. ēkai jābūt apkurinātai vismaz 5 gadus pēdējo 7 gadu laikā, un ēkas enerģijas patēriņa aprēķinos jāizmanto tos 5 gadus, kuros nodrošināta ēkas apkure;
2. ja ēka no 1.punktā minētā 5 gadu perioda noteiktu periodu (kas, kopā summējot, ir īsāks, nekā gads) nav bijusi apkurināta, tad, piemērojot ekstrapolācijas metodi, šo periodu salīdzina ar citiem gadiem, novērtē attiecīgo mēnesi bez apkures un tajā prognozējamo patēriņu;
3. ja ēkas ekspluatācijas periods sācies pēdējo 7 gadu laikā, tad **ēkai jābūt apkurinātai vismaz pēdējos 2 gadus**, no kuriem aprēķina enerģijas patēriņu.

Līdz ar to, ņemot vērā augstāk minēto, tikko ekspluatācijā nodota ēka nekvalificējas finansējuma saņemšanai SAM 4.2.2. (13.1.3.1.) 5.kārtas atlases ietvaros. |
| Aizpildot projekta pieteikuma veidlapu, ka arī sastādot finansēšanas plānu, ir jāņem dati no energosertifikāta (Primārās enerģijas novērtējums), attiecīgi aktualizētajā energosertifikātā pēc jauniem MK noteikumiem ir divi rādītāji, rēķināti ar dažādiem koeficientiem: kWh/m2 X ir kopējā primārā enerģija, rēķināta ar saviem koeficientiem, bet ir arī Y kWh/m2 ir neatjaunojamā primārās enerģijas daļa (rēķināta ar citiem koeficientiem). Kurš rādītājs būs korekts un jāņem par pamatu? | Aizpildot projekta iesnieguma 1.6.1.apakšpunktu “Iznākuma rādītāji” norādāmo informāciju varat ņemt no energoeksperta aizpildītā atlases nolikuma 7.pielikuma “Primārās enerģijas un siltumnīcefekta gāzu emisiju novērtējums” (turpmāk - 7.pielikums), t.i.,* Rādītājs “Primārās enerģijas gada patēriņa samazinājums sabiedriskajās ēkās” – 7.pielikums 4.izklājlapa (šūna G/I 6);

* Rādītājs “No atjaunojamiem energoresursiem ražotā papildjauda” (ja energosertifikātā paredzēts) – 7.pielikums 4.izklājlapa (šūna J 66). Papildus norādām, ka pārnesot vērtību no 7.pielikuma uz projekta iesnieguma 1.6.1.apakšpunktu nepieciešams salāgot vērtības no kW uz MW, t.i., norādītās kW dalot ar 1000;

* Rādītājs “Aprēķinātais siltumnīcefekta gāzu samazinājums gadā” – 7.pielikums 4.izklājlapa (Šūna G/I 7).

Papildus informējam, ka projekta iesnieguma 1.3.punktā “Problēmas un risinājuma apraksts, t.sk. mērķa grupu problēmu un risinājuma apraksts” norādāmā būves enerģijas patēriņa pirms projekta īstenošanas (megavatstundas) vērtība norādāma atbilstoši ēkas energosertifikāta 1.pielikuma “Pārskats par ekonomiski pamatotiem ēkas norobežojošo konstrukciju un inženiersistēmu energoefektivitāti uzlabojošiem pasākumiem, kuru īstenošanas izmaksas ir rentablas paredzamajā (plānotajā) kalpošanas laikā” 2.5.apakšpunktam “Nepieciešamās enerģijas novērtējums: aprēķinātie rādītāji (kWh/m2 gadā)”, kas jāreizina ar ēkas energosertifikātā norādīto references platību (m2) un jādala ar 1000. |
|  |  |
|  |  |